Document ID: 32013D0783

DECIZIA DE PUNERE ÎN APLICARE A COMISIEI
din 18 decembrie 2013
de stabilire a faptului că suspendarea temporară a taxelor vamale preferențiale instituite în temeiul mecanismului de stabilizare pentru banane din Acordul comercial între Uniunea Europeană și statele sale membre, pe de o parte, și Columbia și Peru, pe de altă parte, nu este adecvată pentru importurile de banane originare din Peru din anul 2013
(2013/783/UE)
COMISIA EUROPEANĂ,
având în vedere Tratatul privind Uniunea Europeană și Tratatul privind funcționarea Uniunii Europene,
având în vedere Regulamentul (UE) nr. 19/2013 al Parlamentului European și al Consiliului din 15 ianuarie 2013 de aplicare a clauzei de salvgardare bilaterală și a mecanismului de stabilizare pentru banane din Acordul comercial între Uniunea Europeană și statele membre ale acesteia, pe de o parte, și Columbia și Peru, pe de altă parte (1), în special articolul 15,
întrucât:
(1)
Un mecanism de stabilizare pentru banane a fost introdus prin Acordul comercial între Uniunea Europeană și statele sale membre, pe de o parte, și Columbia și Peru, pe de altă parte, care a intrat în vigoare în mod provizoriu în ceea ce privește Columbia și Peru la 1 august 2013, respectiv 1 martie 2013.
(2)
Conform acestui mecanism și în temeiul articolului 15 alineatul (2) din Regulamentul (UE) nr. 19/2013, în cazul în care se depășește un anumit volum de declanșare stabilit pentru importurile de banane proaspete (rubrica 0803 90 10 din Nomenclatura combinată a Uniunii Europene) originare din Columbia sau Peru, Comisia adoptă un act de punere în aplicare, prin care poate suspenda temporar taxele vamale preferențiale aplicate importurilor de banane originare din Columbia sau Peru sau poate decide că o astfel de suspendare nu este adecvată.
(3)
Decizia Comisiei se ia în conformitate cu articolul 8 din Regulamentul (UE) nr. 182/2011 al Parlamentului European și al Consiliului (2), coroborat cu articolul 4 din același regulament.
(4)
S-a constatat că, în noiembrie 2013, importurile în Uniunea Europeană de banane proaspete originare din Peru au depășit pragul stabilit în Acordul comercial menționat anterior.
(5)
În acest context, în temeiul articolului 15 alineatul (3) din Regulamentul (UE) nr. 19/2013, Comisia a analizat impactul importurilor în cauză asupra situației de pe piața bananelor din Uniunea Europeană, luând în considerare, printre altele, efectul importurilor respective asupra nivelului prețurilor din Uniune, evoluția importurilor din alte țări, precum și stabilitatea generală a pieței Uniunii.
(6)
În perioada octombrie 2012-septembrie 2013, importurile de banane proaspete originare din Peru au reprezentat doar 1,8 % din totalul importurilor de banane proaspete în Uniunea Europeană (conform Eurostat).
(7)
Importurile de banane proaspete din alte țări importatoare tradiționale, în special din Columbia, Costa Rica și Panama, au rămas în mare parte sub pragurile stabilite prin alte mecanisme de stabilizare comparabile și urmează aceleași tendințe și valori unitare din ultimii trei ani.
(8)
În noiembrie 2013, prețul mediu en gros pentru banane pe piața Uniunii (0,99 EUR/kg) nu a înregistrat modificări semnificative în comparație cu prețurile medii pentru banane din lunile anterioare.
(9)
Mai mult, nu există niciun indiciu că stabilitatea pieței Uniunii a fost perturbată de importurile de banane proaspete originare din Peru în plus față de volumul anual de declanșare stabilit și nici că acestea au avut un impact semnificativ asupra situației producătorilor din UE.
(10)
Pe baza examinării menționate mai sus, Comisia a ajuns la concluzia că suspendarea taxelor vamale preferențiale la importurile de banane originare din Peru nu este adecvată. Comisia va continua să monitorizeze îndeaproape importurile de banane din Peru,
ADOPTĂ PREZENTA DECIZIE:
Articolul 1
Suspendarea temporară a taxelor vamale preferențiale la importurile de banane proaspete de la rubrica 0803 90 10 din Nomenclatura combinată a Uniunii Europene, originare din Peru nu este adecvată în cursul anului 2013.
Articolul 2
Prezenta decizie intră în vigoare la data publicării în Jurnalul Oficial al Uniunii Europene.
Adoptată la Bruxelles, 18 decembrie 2013.

Labels: 3
18
17
15